Polisie bied Malema BBP-beskerming ná doodsdreigementeJulius Malema, leier van die EFF. Foto: enca.com Die SAPD het bevestig Julius Malema, EFF-leier, kry BBP-beskerming nadat hy glo doodsdreigemente ontvang het. Malema se motor is die afgelope week in die omgewing van die parlement in Kaapstad opgemerk waar hy deur ŉ wit BMW met blou ligte vergesel word, berig die Johannesburgse dagblad The Sowetan. Brig. Vishnu Naidoo, nasionale polisiewoordvoerder, het Dinsdag by navraag aan Maroela Media bevestig dat die polisie Malema beskerm, maar kon nie nadere besonderhede bekendmaak nie. Mbuyiseni Ndlozi, EFF-woordvoerder, het aan The Sowetan gesê die party het reeds meermale vertel van die dreigemente teen hul leier, wat ook ŉ parlementslid is. “Die polisie het hul onafhanklike assessering gemaak en tot dieselfde gevolgtrekking as ons gekom, naamlik dat hy in lewensgevaar verkeer.” Die EFF is glo reeds in April vanjaar in kennis gestel van “bose planne” om hul leier tereg te stel en het dit nie ligtelik opgeneem nie. Die party het Behki Cele, polisieminister, in kennis gestel en by daarop aangedring dat opgetree word teen diegene wat Malema dreig. Intussen het die party sy eie veiligheidsmaatreëls opgeskerp. Die Rooi Barette beweer die geheime planne om hul leier om die lewe te bring het in die Noordwes-provinsie ontstaan waar ŉ groepie “polities onseker en mal individue” dwelmhandelaars en sluipmoordenaars in verskeie provinsies, maar veral in die Wes-Kaap, genader het om Malema voor aanstaande jaar se verkiesing uit te haal.